Datums skatāms laika zīmogā Nr. 1.1-29.1/2023/2

**IEKŠĒJIE NOTEIKUMI**

Rīgā

**Kārtība, kādā Latvijas Investīciju un attīstības aģentūra izvērtē komersanta iesniegumu par** **investīciju projekta atbilstību prioritārajam statusam un pieņem lēmumu par investīciju projekta atbilstību prioritārajam statusam vai komersanta iesnieguma noraidīšanu**

Izdoti saskaņā ar Valsts pārvaldes iekārtas likuma

72.panta pirmās daļas 2.punktu

# Vispārīgie jautājumi

1. Šie noteikumi nosaka kārtību, kādā Latvijas Investīciju un attīstības aģentūra (turpmāk - Aģentūra), pamatojoties uz Ministru kabineta 2021. gada 4.februāra noteikumiem Nr.83 „Noteikumi par prioritāro investīciju projektu apkalpošanu” (turpmāk – Noteikumi), izvērtē komersanta iesniegumu par investīciju projekta atbilstību prioritārajam statusam (turpmāk – Iesniegums) un pieņem lēmumu par investīciju projekta atbilstību prioritārajam statusam vai Iesnieguma noraidīšanu.
2. Šo noteikumu izpildi nodrošina šādas Aģentūras struktūrvienības:
	1. Investīciju projektu departamenta (turpmāk - IPD) Stratēģisko projektu nodaļa (turpmāk – SPN);
	2. Juridiskā departamenta Juridiskā nodrošinājuma nodaļa (turpmāk – JNN);
	3. Lietvedības nodaļa (turpmāk - LN).
3. Šo noteikumu 2.punktā noteiktās struktūrvienības nodrošina visas ar Iesniegumu vērtēšanu saistītās informācijas un dokumentu apriti starp iesaistītajām struktūrvienībām. Dokumentu aprite ar komersantu notiek elektroniski un dokumenti dokumentu vadības sistēmā “Ņamejs Enterprise” (turpmāk – DVS Namejs) tiek parakstīti ar drošu elektronisko parakstu un laika zīmogu.
4. **Iesnieguma reģistrācija, izvērtēšana un lēmuma pieņemšana**
5. Iesniegumu vērtēšana notiek to saņemšanas secībā, sākot no agrāk iesniegtā. SPN vadītājs nodrošina, ka lēmums par investīciju projekta atbilstību prioritārajam statusam vai lēmums par Iesnieguma noraidīšanu tiek pieņemts viena mēneša laikā no Iesnieguma saņemšanas brīža.
6. Aģentūrai, saņemot Iesniegumu, LN to reģistrē DVS Namejs un ne vēlāk kā nākamajā darba dienā pēc Iesnieguma saņemšanas dienas nodod to darbam SPN vadītājam (turpmāk – Atbildīgais darbinieks).
7. Atbildīgais darbinieks ne vēlāk kā nākamajā darba dienā pēc Iesnieguma saņemšanas dienas nodod to izvērtēšanai SPN darbiniekam (turpmāk – Vērtētājs).
8. Vērtētājs piecu darba dienu laikā no Iesnieguma saņemšanas dienas aizpilda pārbaudes lapu, kas iekļauta šo noteikumu 1.pielikumā “Komersanta iesnieguma par investīciju projekta atbilstību prioritārajam statusam kritēriji” (turpmāk – Pārbaudes lapa) un veic Iesnieguma izvērtēšanu atbilstoši šo noteikumu 2.pielikumam “Komersanta iesnieguma par investīciju projekta atbilstību prioritārajam statusam vērtēšanas procedūra” (turpmāk – vērtēšanas procedūra).
9. Uzsākot Iesnieguma izvērtēšanu, Vērtētājs pārliecinās, kurā no Noteikumu 2.1. - 2.7. apakšpunktos minētajiem prioritārajiem investīciju projektu sektoriem tiek veikti ieguldījumi. Ja ieguldījumi tiek veikti kādā no:
	1. Noteikumu 2.1.-2.6. apakšpunktā minētajām nozarēm, izņemot Noteikumu 2.4. apakšpunktā minētajā nozarē “viedā enerģētika”, - turpmāk vērtēšanas procedūru veic atbilstoši 2.pielikuma tabulai Nr. 1 un aizpilda Pārbaudes lapas tabulu Nr.1;
	2. Noteikumu 2.7. apakšpunktā minētajā nozarē - turpmāk vērtēšanas procedūru veic atbilstoši 2.pielikuma tabulai Nr. 2 un aizpilda Pārbaudes lapas tabulu Nr.2;
	3. Noteikumu 2.4. apakšpunktā minētajā nozarē “viedā enerģētika”, ja investīciju projekta ietvaros plānotais pamatieguldījums ir saistīts ar jaunu elektroenerģijas ražošanas iekārtu ieviešanu (piemēram, vēja vai saules elektrostaciju ieviešanu) vai elektroenerģijas ražošanas jaudu palielināšanu un nodrošināšanu atjaunojamo energoresursu jomā - turpmāk vērtēšanas procedūru veic atbilstoši 2.pielikuma tabulai Nr. 3 un aizpilda Pārbaudes lapas tabulu Nr.3.
10. Ja Iesnieguma izvērtēšanai atbilstoši Pārbaudes lapā noteiktajiem kritērijiem nepieciešama papildu vai precizējoša informācija un dokumenti, tad Vērtētājs šo noteikumu 7.punktā noteiktajā termiņā sagatavo vēstules projektu komersantam par papildu informācijas pieprasīšanu, nosakot informācijas iesniegšanas termiņu ne īsāku par piecām darba dienām un nepieciešamības gadījumā informējot komersantu par Iesnieguma izvērtēšanas termiņa pagarinājumu, un nodod saskaņošanai Atbildīgajam darbiniekam. Atbildīgais darbinieks vienas darba dienas laikā pēc vēstules projekta par papildu informācijas pieprasīšanu saņemšanas saskaņo to vai lūdz Vērtētājam to precizēt. Vērtētājs vienas darba dienas laikā precizē vēstuli atbilstoši Atbildīgā darbinieka norādījumiem un nodod IPD direktoram saskaņošanai. IPD direktors vienas darba dienas laikā saskaņo vēstules projektu. Saskaņoto vēstules projektu Atbildīgais darbinieks nodod Aģentūras direktoram parakstīšanai.
11. Ja šo noteikumu 9. punktā minētā papildu informācija tiek iesniegta norādītajā termiņā, tad Vērtētājs, ievērojot, ka Iesniegums jāizvērtē un lēmums jāpieņem Iesnieguma izskatīšanas termiņā, ne ilgāk kā piecu darba dienu laikā izvērtē iesniegto papildu informāciju, turpina Pārbaudes lapas aizpildīšanu, un Pārbaudes lapas ailē “Piezīmes” norāda, kāda papildu informācija ir iesniegta.
12. Vērtētājs, pabeidzot Pārbaudes lapas aizpildīšanu, nosūta to saskaņošanai Atbildīgajam darbiniekam. Atbildīgais darbinieks vienas darba dienas laikā pēc Pārbaudes lapas saņemšanas saskaņo to vai lūdz Vērtētājam to precizēt. Vērtētājs vienas darba dienas laikā precizē Pārbaudes lapu atbilstoši Atbildīgā darbinieka norādījumiem.
13. Ja Iesniegums atbilst, tajā skaitā pēc papildu informācijas iesniegšanas, Pārbaudes lapā noteiktajiem kritērijiem, tad Vērtētājs divu darba dienu laikā pēc Pārbaudes lapas saskaņošanas ar Atbildīgo darbinieku sagatavo lēmuma projektu par investīciju projekta atbilstību prioritārajam statusam un nosūta to saskaņošanai Atbildīgajam darbiniekam. Atbildīgais darbinieks vienas darba dienas laikā pēc lēmuma projekta par investīciju projekta atbilstību prioritārajam statusam saņemšanas to saskaņo.
14. Saskaņoto lēmuma projektu Atbildīgais darbinieks nodod IPD direktoram saskaņošanai.  IPD direktors divu darba dienu laikā saskaņo  lēmuma projektu.
15. Ja Iesniegums neatbilst, tajā skaitā pēc papildu informācijas iesniegšanas, Pārbaudes lapā noteiktajiem kritērijiem vai pieprasītā papildu informācija netiek iesniegta norādītajā termiņā, tad Vērtētājs sagatavo lēmuma projektu par Iesnieguma noraidīšanu un nosūta to Atbildīgajam darbiniekam saskaņošanai. Atbildīgais darbinieks vienas darba dienas laikā pēc lēmuma projekta par Iesnieguma noraidīšanu saņemšanas to saskaņo šo noteikumu 12.punktā noteiktajā kārtībā. IPD direktors saskaņo lēmuma projektu šo noteikumu 13.punktā noteiktajā kārtībā.
16. Vērtētājs pēc šo noteikumu 14.punktā minētā lēmuma projekta par Iesnieguma noraidīšanu saskaņošanas ar Atbildīgo darbinieku un IPD direktoru nodod tālāk saskaņošanai JNN, kura to izvērtē trīs darba dienu laikā.
17. Pēc lēmuma par investīciju projekta atbilstību prioritārajam statusam vai Iesnieguma noraidīšanu saskaņošanas ar Atbildīgo darbinieku, IPD direktoru un JNN (ja attiecināms) Vērtētājs to nodod Aģentūras direktoram parakstīšanai.
18. LN nodrošina parakstīta dokumenta nosūtīšanu komersantam uz Iesniegumā norādīto korespondences adresi vai elektronisko pastu saskaņā ar Aģentūras iekšējās kārtības noteikumiem, kas regulē dokumentu pārvaldību Aģentūrā.
19. Vērtētājs trīs darba dienu laikā pēc lēmuma par investīciju projekta atbilstību prioritārajam statusam pieņemšanas:
	1. sagatavo informatīvu e-pastu Iesniegumā norādītajām atbildīgajām tiešās un pastarpinātās pārvaldes iestādēm un privātpersonām, kuras ir iesaistītas pakalpojumu sniegšanā, veicot valsts pārvaldes uzdevumus, tostarp investīciju projekta īstenošanai nepieciešamo darbību saskaņošanā, norādot vēstulē informāciju par komersantu, investīciju projektu, tā īstenošanas vietu, ID numuru Būvniecības informācijas sistēmā (ja attiecināms), kā arī komersanta Iesniegumā norādītos valsts pārvaldes uzdevumu ietvaros sniedzamos pakalpojumus, kuri ir būtiski investīciju projekta īstenošanai un attiecībā uz kuriem ir nepieciešama paātrināta lēmuma pieņemšana;
	2. veic atzīmi Būvniecības informācijas sistēmā par investīciju projekta ietvaros īstenojamās būvniecības ieceres prioritāro statusu (ja attiecināms);
	3. sagatavo vēstuli ar informāciju publicēšanai oficiālajā izdevumā “Latvijas Vēstnesis”, publikācijas tekstā norādot investīciju projekta nosaukumu un lēmuma pieņemšanas datumu.
20. Šo noteikumu 18.1. apakšpunktā minēto e-pastu un 18.3. apakšpunktā minēto vēstuli Vērtētājs saskaņo ar Atbildīgo darbinieku un IPD direktoru šo noteikumu 12.un 13.punktā noteiktajā kārtībā. Pēc vēstules saskaņošanas ar Atbildīgo darbinieku un IPD direktoru Vērtētājs to nodod Aģentūras direktoram parakstīšanai. LN nodrošina e-pasta un vēstules nosūtīšanu adresātiem saskaņā ar Aģentūras Lietvedības noteikumos noteikto kārtību.
21. Vērtētājs Aģentūras mājaslapā ne retāk kā reizi mēnesī ievieto un aktualizē sarakstu ar investīciju projektiem, attiecībā uz kuriem pieņemts lēmums par investīciju projekta atbilstību prioritārajam statusam, minētajā sarakstā norādot informāciju par investīciju projekta nosaukumu un lēmuma pieņemšanas datumu.

Saskaņoti ar Ekonomikas ministrijas 2023.gada 18.janvāra vēstuli Nr. 3.3-15/2023/553N “Par iekšējā normatīvā akta saskaņošanu”.

Direktors K. Rožkalns

ŠIS DOKUMENTS IR PARAKSTĪTS ELEKTRONISKI AR DROŠU

ELEKTRONISKO PARAKSTU UN SATUR LAIKA ZĪMOGU